**Jødedom**

**Læseplan**

**Faglige mål for forløbet:**

Eleverne skal

\* kunne analysere, fortolke og perspektivere såvel klassiske som repræsentative kilder i jødedom

\* have kendskab til hvordan man kan forstå jødisk identitet i spændingsfeltet mellem oprør og bekræftelse, assimilation og fastholdelse af jødisk identitet

\* kunne redegøre for de grundlæggende aspekter ved jødedommens forestillinger, herunder det dialektiske gudsbegreb, udvælgelsestankegangen og mytologiseringen af historiens gang

\* have kendskab til jødisk etik og den jødiske menneskeopfattelse

\* redegøre for de religiøse forpligtelser og de jødiske ritualer og højtider (især pesach)

\* kunne diskutere teodicé-problemstillinger inden for jødedom som fx Holocausts betydning

\* forstå zionismen som begreb, før og nu

\* redegøre for jødisk-kristne relationer efter 2.verdenskrig

**Oversigt:**

**Jødisk identitet = Bekræftelse og oprør**

Introduktion til jødedom med fokus på hvordan jødisk identitet kan defineres (oprør versus accept, assimilation over for fastholdelse af jødisk identitet).

Kilder: Tine Bach: Ungerne skal have hele pakken - interview med Kim Bodnia. Goldberg 1. 2007 (Horisont. Gyldendal 2013 s. 317-318).

Mikael Rothstein: Assimilation er religionens problem – ikke den assimileredes (Jødisk Orientering, april 1994).

Leopold Galicki: Kollektiv jødisk identitet (Jødisk Orientering, august 2003).

Baggrundsstof: Religioner lever. Lindhardt og Ringhof. 2017. s. 36-37.

Øvelser:

1. Hør sangen "Hallelujah" af den jødisk canadiske digter og sanger Leonard Cohen og undersøg de spændinger og kontraster, den udtrykker. Diskuter om man kan spore paradokset mellem bekræftelse og oprør. Den kan findes på:<https://www.youtube.com/watch?v=gQEGSar9V_k>
2. Tjek hjemmesiden for bogen “Cool Jew” ud. Kan hentes her:<http://www.cooljewbook.com/>. Skriftlig øvelse: Skriv hvad der kendetegner en heebster.
3. For en uddybende diskussion om jødisk identitet kan man tage fat på omskærelsesdebatten. Se evt. Deadline med Martin Krasnik og Else Guldager d. 18/11 2008 og diskuter følgende spørgsmål: Er det i orden, at forældre beslutter religiøse ritualer på deres børns vegne? Skal staten blande sig i de enkelte religioners skikke? Debatten kan hentes her: <https://www.youtube.com/watch?v=iTslmQGxE60>
4. Martin Krasnik har formuleret det sådan, at en jøde er ”omskåret fra omverden”. Diskuter om omskærelsen holder omverden ude og markerer jøder som noget andet end majoritetssamfundet?
5. Se Ulrik Gutkins film ”Mig og jøderiet” og diskuter, på hvilken måde omskærelsen er en identifikationsmarkør. Inddrag evt. 1. Mosebog kapitel 17.
6. Den britiske sociolog Grace Davie karakteriserer senmoderne religiøsitet som "believing without belonging". Hvordan forholder det sig med jødedom? Passer karakteristikken? Argumentér.

# Jødedommens skriftlige og mundtlige tradition

Fokus på skrift (Tanakh) og mundtlig tradition (Talmud) i jødedom.

Kilder: ”Toraen er ikke i himlen” (Karin Weinholt: Jødedom – en udfordring. Gyldendal 1997. s. 35-36).

Baggrundsstof: Religioner lever. Lindhardt og Ringhof. 2017. s. 38-40.

Øvelser:

1. Diskuter hvorfor jøder aldrig ville kalde Tanakh for Det Gamle Testamente? Hvilken forestilling ligger bag denne betegnelse for den hebraiske bibel?
2. Til at illustrere forholdet mellem Torah og Talmud kan man læse kilden ”Torah er ikke i himlen” fra Talmud. Eleverne kan indbyrdes diskutere følgende spørgsmål: Hvad skal eksemplerne om Johannesbrød-træet, vandløbet, lærehusets mure og den himmelske stemme vise? Hvordan skal vi forstå Rabbi Joshuas kommentar: ”Loven er ikke i himlen”? Giv en forklaring på, hvorfor Gud reagerer, som han gør? Hvad fortæller Guds reaktion om forholdet mellem Torah og Talmud?
3. Hør hvordan denne amerikanske rabbiner forklarer forholdet mellem Torah og Talmud. Diskuter på baggrund af klippet, hvordan vi skal forstå billedet, at Talmud danner hegn om Torah. Kan hentes her:<https://www.youtube.com/watch?v=_Vjf9X5bDJQ>

**Centrale forestillinger i jødedommen**

Fokus på det dialektiske gudsbegreb, mytologisering af historien og udvælgelsestanken (ære og ansvar)

Kilder: 1. Mosebog 12,1-9.

 2. Mosebog 19,1-8.

Isidore Epstein ”Ærefuldt og byrdefuldt” (Bent Melchior: Jødedommen – en tekstcollage s. 133-134 (V)).

2. Mosebog 20,1-11.

”Skrædderens regnskab med Gud”(Mennesket og magterne – en tekstsamling til religion, Gyldendal 1992. s. 68).

Bent Melchior: ”I jødedommen er Gud der bare” <https://www.religion.dk/synspunkt/i-j%C3%B8dedommen-er-gud-der-bare>

Baggrundsstof: Religioner lever. Lindhardt og Ringhof. 2017. s. 40-43.

Øvelser:

1. Læs De ti bud 2. Mosebog 20, 1-11 og diskuter, hvordan forholdet mellem Gud og mennesket fremstår i kilden. Hvad viser kilden om den jødiske gudsopfattelse?
2. Perspektiveringsøvelse: Sammenlign ordet israelit (en som kæmper med Gud) med ordet muslim (en som underkaster sig Gud for at opnå fred). Hvad viser ordene om relationen mellem Gud og menneske i henholdsvis islam og jødedom? Hvad viser det om gudsopfattelsen?
3. Overvej hvad det indebærer, at jøderne opfattes som et helligt folk. Se evt. introafsnit i bogen ”Religioner Lever”, hvor det hellige forklares med andre ord. Inddrag Durkheim eller Eliade til at forklare det.

# Menneske, etik og forholdet til næsten

Fokus på jødedommens etik og menneskesyn.

Kilder: ”Øje for øje – tand for tand” (Bent Melchior: Jødedommen – en tekstcollage. Gyldendal 1978. s. 19-30 (II)).

Bent Melchior: ”Meningen med livet er at reparere verden”. <https://www.kristeligt-dagblad.dk/kultur/meningen-med-livet-er-reparere-verden>

Baggrundsstof: Religioner lever. Lindhardt og Ringhof. 2017. s. 43-44.

Øvelser:

1. Øvelse om ondskab: Find Milgram-eksperimentet på youtube og diskuter om den jødiske forestilling om gode tilbøjeligheder og onde tilbøjeligheder stemmer overens med moderne psykologiske forestillinger som fx Milgram-eksperimentet.
2. Øvelser om ondskab: Inddrag den jødiske filosof Hannah Arendts overvejelser om ondskabens banalitet og diskuter, om synspunktet stemmer overens med jødedommens syn på mennesket. Se evt. trailer til film om Hannah Arendt som intro til problemstillingen eller filmatiseringen af den sidste forelæsning:<https://www.youtube.com/watch?v=wmBSIQ1lkOA>.
3. Diskuter hvorfor jødisk og kristen etik ofte formuleres i et modsætningsforhold, når kristendommen på mange måder har overtaget de jødiske forestillinger som fx næstekærlighed.
4. Jesus gennem jødiske øjne: Nogle jødiske religionsforskere vil hævde, at Jesu lære i fx Bjergprædiken kan rummes inden for jødedommen. Yehezkiel Kaufmann, som er professor ved det Hebraiske Universitet i Jerusalem, skriver i sin bog ”Christianity and judaism” (1988, s. 56): ” Jesus intent in the Sermon on the Mount was only ”to build a fence for the law. Jesus pushed piety to the extreme and erected defenses to reinforce and strenghten the Law”. Forklar Kaufmanns jødiske forståelse af Bjergprædiken og diskuter forskelle og ligheder ved jødisk og kristen etik.

# Jødiske højtider og fester, især Pesach

Fokus på de jødiske højtider. Vi arbejder især med ritualanalyse af Pesach.

Kilder: Påsken: 2. Mosebog 12.

”Syret på den usyrede måde” (Sara Kviat Bloch. Jødedom. Gyldendal 2009, s. 133-137).

Sabbat. <http://www.joediskinfo.dk/artikler/shabbat-shalom>

Baggrundsstof: Religioner lever. Lindhardt og Ringhof. 2017. s. 46-50.

Øvelser:

Sabbat

1. Anvend Eliades og Durkheims teorier om hellig og profan i en analyse og fortolkning af sabbatten.
2. Lav en ritualanalyse af sabbatten og find kultdramatiske træk.
3. Anvend Bruce Lincolns myteteori på sabbattens mytiske stof.
4. De mange lovsigelser i jødedommen starter alle, som den kvinden siger ved tændingen af sabbatslysene. Lav en indholds- og begrebsanalyse af velsignelsen. Hvilken gudsopfattelse kommer til udtryk? Hvordan kan forholdet mellem mennesket og Gud karakteriseres?
5. Find ud af, hvordan ritualet Havdalah udføres, og hvad ritualets formål er.
6. Sabbatten bliver kaldt for et tegn mellem Gud og jøderne (2. Mosebog 31,17). Hvilke andre tegn i jødedommen er der mellem de to parter?

**J**ødiske fester

1. Gruppearbejde med efterfølgende matrixgrupper. Undersøg på nettet hvordan og hvorfor følgende højtider fejres: Shavuot, Tisha b’av, Rosh hashanah, Yom Kippur, Sukkot, Chanukah, Purim. Inddrag festernes symboler i jeres fremlæggelse.
2. Redegør for Pesach-festens forberedelse, tid, sted, mad, ord, betydning. Arbejd i par og fortæl til hinanden.
3. Læs Torahens påskefortælling i 2. Mosebog 12. Sammenlign myten med den måde festen fejres på i jødisk tradition.
4. Lav en ritualanalyse af pesachfesten, dels som et overgangsritual dels som et kultdrama.
5. Anvend Mary Douglas’ teori om rent og urent på ritualet med fjernelsen af chametz.
6. Pesach, Shavuot og Sukkot benævnes valfartsfester. Undersøg på nettet, hvor man valfarter til og hvorfor. Anvend begreber fra Eliades teori om det hellige.
7. Formulér hvordan det nationale aspekt og det universelle aspekt i jødedommen er forbundet, brug fx Pesach som eksempel.

Perspektiverende øvelser:

1. Arbejd religionshistorisk og lav en analyse og fortolkning af den kristne nadver i lyset af det jødiske påskemåltid. Læs nadverteksten fx hos Markusevangeliet 14,12-25.
2. Lav en sammenligning mellem fjernelsen af chametz som forberedelse til Pesach og Paulus’ formaning til menigheden i Korinth (1. Korintherbrev 5,6-8). Hvilken symbolbetydning knytter Paulus til syret og usyret? Hvilke forbindelseslinjer er der til jødedommen?
3. Læs Matthæusevangeliet 17,1-13 med en jødisk forforståelse. Hvilke betydninger i teksten vil så træde frem?
4. Pesach og jødisk etik: den kristne kirke fremhæver traditionelt næstekærlighedsbuddet, som var det en kristen opfindelse. Hvordan korrigerer 3. Mosebog 19,34 den opfattelse?
5. Lav en religionsfaglig billedanalyse af Marc Chagall: Exodus. Se billedet på nettet.

**Ekskursion: Sabbatsgudstjeneste i synagogen i Krystalgade**

Baggrundsstof: Religioner lever. Lindhardt og Ringhof. 2017. s. 44-46.

**Holocaust i jødisk bevidsthed**

Fokus på teodicé-problematikken og holocaust i jødisk bevidsthed.

Kilder: Rubenstein og Wiesel: En meningsudveksling om Holocaust (Peter Boile Nielsen: Jødisk eksistens. Gads Forlag. 1999, s. 103-115).

Klip fra ”God on Trial”, BBCs filmatisering af Wiesels Natten.

Baggrundsstof: Religioner lever. Lindhardt og Ringhof. 2017. s. 50-51.

Øvelser:

1. Holocaust er et græsk ord og betyder brændoffer. Undersøg på nettet, hvornår man begynder at bruge denne betegnelse om drabet på de 6 millioner jøder under 2. verdenskrig.
2. Fra jødisk side kan man være tilbageholdende med at bruge betegnelsen holocaust. I Israel bruger man det hebraiske ord Hashoa (katastrofen). Prøv at forklare denne forskel i ordvalg.
3. Uddyb Holocaust med følgende perspektiv: *Traditionelle fortolkninger af lidelsens problem:*

*Det jødiske folks lidelser gennem århundreder har affødt en stærk traditionsbevarende aktivitet. Konfronteret med forfølgelse og lidelse har jøder til alle tider forsøgt at placere disse oplevelser inden for en forståelsesramme, der ikke leder til mismod og total opgivelse. Man placerer lidelsen i en forståelsesramme, der ikke lader eksistensen af ondskab og uretfærdighed nedbryde opfattelsen af Gud som den retfærdige Herre, der styrer alle ting til bedste for sit folk. I det følgende skal sådanne fortolkningsmodeller beskrives, der alle placerer lidelsen, også Holocaust, inden for teodicéens rammer, dvs. der sættes ikke spørgsmålstegn ved Guds retfærdighed. Den israelske rabbiner og professor Pinchas Peli peger på sådanne fortolkninger, der henter inspiration fra Torahen. For Peli er det ikke et spørgsmål om at finde det korrekte svar på, hvorfor Gud tillod Holocaust, men det er et forsøg på at udarbejde et religiøst sprog til at tale om Holocaust, der er funderet i jødisk mytologi og på den måde forankre Holocaust i jødisk tradition.*

*De følgende seks fortolkningsmodeller af Holocaust er alle ifølge Pinchas Peli udtryk for en måde at forstå lidelsen, uden at lidelsen fører til, at mennesket mister troen på Gud som retfærdig og kærlig. Og som tidligere nævnt har de alle et mytologisk forbillede i Torahen.*

1. *Den første Adam / det første menneske*

*Det klassiske mønster synd-straf anvendes her på Holocaust. Synd fører til straf. Hvilken synd affødte så straffen i form af Holocaust? Her peger Peli på tre mulige synder: A) Zionismen, en indvandring til Israel før Messias’ komme er syndigt ifølge ultraortodokse jøder. B) Modstand mod zionismen, alle jøder burde være rejst til Israel inden 2. verdenskrig. C) Assimilation, hvis ikke Holocaust havde udryddet 6 mil. jøder, ville der ved assimilation være sket en åndelig udslettelse af jøder.*

*2. Kain slår Abel ihjel*

*Ifølge jødisk antropologi har Gud udstyret mennesket med en fri vilje. Hvad der skete i Holocaust, er derfor ikke Guds ansvar men menneskets, der i stedet for at vælge det gode, valgte det onde. Spørgsmålet er ikke, hvor var Gud i Auschwitz? Men hvor var mennesket?*

*3. Isaks binding/ofring*

*Denne model vil forankre Holocaust i jødisk tradition ved at vise hen til princippet kiddush haShem, helligelse af navnet/Gud. Det ultimative mål for jødisk liv og livsførelse er at hellige Gud og livet gennem overholdelse af buddene. Jøder i dødslejrene udførte kiddush haShem ved ikke at afsværge deres tro, men være trofaste til døden. I mytens lys er Isak det jødiske folk, og lidelsen giver mening, fordi villigheden til lidelse ærer Gud.*

*4. Job - protestmodellen*

*Den bibelske person Job står som eksponent for den protest- og oprørstradition, der er kendetegnende for jødedommen. I jødedommen er det tilladt at sige alt til Gud, også anklagende, kritiske spørgsmål. Det er således karakteristisk for jødedommen, at oprøret kan lyde inden for rammerne af teodicéen. Denne protesttradition har mytologiske forbilleder ud over Job, fx Abraham og Moses og mange flere. Jøder kan anklage Gud for Holocaust uden dermed at fornægte ham.*

*5. Tavsheden*

*Der er en tavshed over for lidelsen, som ikke er afmægtig eller resignerende, men en tavshed, der ’taler’. Vi kan bruge det almindeligt kendte udtryk: ’en rungende tavshed’ om en sådan tavs reaktion. Pinchas Peli peger på to mytologiske forbilleder for en sådan tavs reaktion på Holocaust. Igen Job, hvis tavshed over for lidelsen kommer efter at han har talt og ikke i stedet for den. Og ypperstepræsten Aron, der reagerer med tavshed over for sine to sønners død. Lidelsen var for overvældende, Aron havde ikke ord til at udtrykke den, sådan som der står i 3. Mosebog 10,4: ”Men Aron tav”. På samme måde kan lidelsen i Holocaust mødes af en fortættet tavshed. Mødet med det absolut onde i Holocaust er uudsigeligt, ingen ord kan fuldt ud beskrive ondskaben, der er derfor kun en rungende tavshed som mulig reaktion.*

*6. Gudsformørkelsen*

*Den mytologiske reference til denne fortolkning er profeten Esajas 45,15: ”Du er en Gud, der skjuler dig, Israels Gud er frelser”. Ligesom man kan tale om sol- og måneformørkelse, kan der være tider med gudsformørkelse. Holocaust var sådan en periode, hvor Gud skjulte sit ansigt. Men spørgsmålet, der truer med at bryde teodicéen lyder stadig: Hvorfor skjulte Gud sig, da der var allermest brug for ham?*

1. Find ud af hvem de mytologiske forbilleder i Pinchas Pelis seks modeller for protest er, og hvad de anklager Gud for.
2. Prøv ud fra din viden om jødedom at give en kritik af / et modsvar til Pinchas Pelis seks modeller.
3. Anvend Bruce Lincolns myteteori på de seks modeller til fortolkning af Holocaust.
4. Overvej hvorfor der gik så mange år, før en teologisk refleksion over Holocaust begyndte at tage form.
5. Anvend Emil Durkheims religionsteori på Rubensteins fortolkning af Holocausts konsekvenser for jødisk tro.
6. Fackenheim kalder åbenbaringen fra Auschwitz det 614. bud. Forklar!
7. Hvilke former kan bekræftelsen tage i Wiesels kontrastpar: oprør – bekræftelse? Du kan inddrage Ninian Smarts syv dimensioner og overveje hvilke dimensioner, der kan bekræftes i en Holocaust-kontekst.
8. Der er en dialektisk struktur i Elie Wiesels holdning til Holocaust. Find andre dialektiske strukturer i jødedommen.
9. Sammenlign de tre Holocausts-teoretikere: Rubenstein, Fackenheim og Wiesel. Hvilke ligheder og forskelle er der?
10. Placér dig i en emic-synsvinkel og formuler teodicé-spørgsmål på baggrund af, hvad der sker i verden i dag.
11. Teodicé-spørgsmål findes især i jødedom og i et vist omfang i kristendom, men kommer sjældent eller slet ikke til orde i islam. Prøv at forklare hvorfor, med inddragelse af religionernes gudsopfattelse og forestillinger om eskatologi.
12. Teodicé-spørgsmål kommer ikke til orde i de østlige religioner. Hvorfor ikke?

## Zionisme

Fokus på zionismen som religiøst og politisk fænomen. Desuden et blik på Israel og Jerusalem i dag.

Kilder: ”Længslen efter Zion”. (Bent Melchior. Jødedommen – en tekstcollage. Gyldendal 1978. s. 118-122 (III)).

”Messianske tilstande”. (Bent Melchior. Jødedommen – en tekstcollage. Gyldendal 1978). s. 125-127).

”På jagt efter rødder og historie” (Sara Kviat Bloch. Jødedom. Gyldendal 2009. s. 213)

Baggrundsstof: Religioner lever. Lindhardt og Ringhof. 2017. s.52-55.

Øvelser.

1. Hvilke af Ninian Smarts syv dimensioner kommer til udtryk i fænomenet zionisme?
2. Hvilken rolle spiller jødisk mytologi i zionismen?
3. Hvordan kommer det nationale aspekt i jødedommen til udtryk i zionismen?
4. Forklar symbolikken i ritualet med det knuste vinglas til et jødisk bryllup.
5. Lav en religionsfænomenologisk analyse og fortolkning af aliya.
6. Bent Melchior understreger, at messianske tider ikke kun kan være for jøder. Formulér den bagvedliggende argumentation.
7. Bent Melchior forener det nationale med det universelle. Hvilke andre eksempler har man i jødedommen på relationen mellem det nationale aspekt og det universelle aspekt?
8. Arbejd komparativt og analysér Jerusalem som helligsted i de tre monoteistiske religioner.
9. Lyt til sangen Yerushalayim shel zahav (Jerusalem af guld) og læs Michael Rachlins redegørelse for sangens betydning <http://goldberg.nu/nyheder/kultur/sangen-og-krigen-i-et-halvt-arhundrede>

Hvilke zionistiske temaer indeholder sangen? Sammenlign den med Hatikva (Håbet), som er Israels officielle nationalsang. <http://www.stateofisrael.com/anthem/>

1. Anvend Russel T. McCutcheons myteteori på brugen af edsaflæggelsen ved Masada i zionistisk ideologi. Hvilken fortælling/myte skabes? <https://www.youtube.com/watch?v=X6eHYBWU5-Y>

## Religioner taler sammen: Jødisk-kristne relationer efter 2.verdenskrig

Fokus på kirkelige erklæringer om jødedommen som eksempel på brud- kontinuitet mellem de to religioner.

Kilder: ”Ecclesia et Synagoga” <https://upload.wikimedia.org/wikipedia/commons/2/2f/Ecclesia_et_Synagoga.jpg>

”Dabru Emet” <http://www.jcrelations.net/Dabru_Emet_-_A_Jewish_Statement_on_Christians_and_Christianity.2395.0.html>

“To do the will of our Father in heaven”: <http://cjcuc.org/2015/12/03/orthodox-rabbinic-statement-on-christianity/>

”Nostra Aetate” <http://www.vatican.va/archive/hist_councils/ii_vatican_council/documents/vat-ii_decl_19651028_nostra-aetate_en.html>

Baggrundsstof: Religioner lever. Lindhardt og Ringhof. 2017. s. 55-56.

Øvelser:

1. Lav en religionsfaglig symbolanalyse af Ecclesia et Synagoga, som de fx kan ses på portalen af Strasbourgs katedral, og sammenlign med Jules Isaacs Foragtens lære.
2. Foretag en indholds- og begrebsanalyse af de to jødiske erklæringer: Dabru Emet (2000) og To do the will of our Father in Heaven: Toward a partnership between Jews and Christians (2015). Find erklæringerne på nettet.
3. Innovation: Der er gode muligheder for forskellige former for socialt samarbejde mellem repræsentanter for jødedom og kristendom, fx miljøbevarelse. Forestil jer, at en gruppe jøder og en gruppe kristne gerne i fællesskab vil udforme en brochure, der har fokus på natur- og miljøbevarelse, og præsentere deres materiale til inspiration for Det europæiske Miljøagentur i København. Hjælp dem med idéer til både indhold og form. I kan hente inspiration på følgende link: <http://www.greenfaith.org/religious-teachings/jewish-statements-on-the-environment/ten-jewish-teachings-on-judaism-and-the-environment>
4. Innovation: En ungdomsgruppe i en kirke vil gerne invitere menigheden til et jødisk påskemåltid som en alternativ fejring af Skærtorsdag i den kristne påskeuge. Hjælp dem med idéer.
5. I en traditionel fremstilling af forholdet mellem jødedom og kristendom, vil jødedommen ofte betegnes som en hård og dømmende lovreligion og kristendommen som en mild og tilgivende kærlighedsreligion. Efterprøv denne påstand ved en diskursanalyse af de grundbøger, I har til rådighed i religion.
6. Fra jødisk side blev der udtrykt bekymring for, om Mel Gibsons film The passion of the Christ (2004) vakte antisemitisme. Foretag en filmanalyse og diskutér, om bekymringen er begrundet.

**Forslag til elevernes videre læsning:**

Elie Wiesel. Natten. (Rosinante. 2012)

Goldberg. Et magasin for jødisk kunst, kultur, religion og samfund. <http://goldberg.nu/>

Jødisk Informationscenter. <http://www.joediskinfo.dk/>